**J E G Y Z Ő K Ö N Y V**

**Készült:** Ivád Községi Önkormányzat Képviselő Testület 2015. március 27. (péntek) de.10.00-órakor megtartott nyílt testületi ülésén.

**Jelen vannak:** Valyon László FIDESZ-KDNP polgármester

Nagy László Ferenc alpolgármester

Ábelovszki Csaba képviselő

Tar Zoltán képviselő

**Meghívottak:** Dr. Varga Attila jegyző

Dr. Kerekes Tibor aljegyző

Szalai Katalin jkv.

**Hiányzó:** igazoltan Gulyás Benedek képviselő

**Valyon László FIDESZ-KDNP polgármester**

Köszönti az ülés résztvevőit, megállapítja az ülés határozatképességét, mert jelen van az alpolgármester és a 3 képviselőből egy Gulyás Benedek igazoltan távol van, de bejelentette, hogy a napirendi pontokkal egyet ért. Az ülést megnyitja. Javasolja a meghívón feltüntetett napirendi pontokat sorrendben tárgyalják meg. A képviselők ezt a javaslatot egyhangúan elfogadták.

**NAPIRENDI PONTOK**

**1. Az Óvoda felvételi körzetének és a beiratkozás idejének meghatározása**

**2. Heves Megyei Regionális Hulladékgazdálkodási Társulás Társulási Megállapodás módosításának elfogadása**

**3. Kérdések, interpellációk**

**Zárt ülés**

**1. Szociális ügyek**

**Napirendi pontok tárgyalása**

**1. napirendi pont**

**Valyon László** **FIDESZ-KDNP polgármester**

Kérte, hogy térjenek rá az első napirendi pont megtárgyalására, ami az Óvoda felvételi körzetének és beiratkozás idejének meghatározása.

**1. Napirendi pont:** Az Óvoda felvételi körzetének és beiratkozás idejének meghatározása

**Valyon László** **FIDESZ-KDNP polgármester**

Mielőtt az írásos előterjesztést megtárgyalnánk tájékoztatom a képviselő testület tagjait, hogy folyamatosan egyeztetünk az Óvoda vezetőjével, hogy az óvodai létszám emelése érdekében tegyen meg mindent.

Ez évben az Óvoda teljes felújításra kerül, szép új Óvoda létesül, szeretnénk egy úgynevezett elit óvodát kialakítani Ivádon.Minden segítséget megadunk a létszám bővítése érdekében.

Ezek után megkérdezte, hogy a kiküldött határozati javaslathoz van-e a jelenlévők közül valakinek kérdése, hozzászólása.

Mivel nem volt, megkérte a képviselő testület tagjait, hogy kézfelnyújtással szavazzák meg az Óvoda felvételi körzetének és beiratkozás idejének meghatározását.

A jelenlévő képviselők kézfelnyújtással egyhangúlag megszavazták az Óvoda felvételi körzetének és beiratkozás idejének meghatározása

**Ivád Község Önkormányzat Képviselő-testületének 13/2015. (III.27.) határozata**

1. Ivád Község Önkormányzat Képviselő-testülete – az Óvoda fenntartásával kapcsolatos egyetértési jogköre gyakorlása körében – a 2015/2016-os nevelési év vonatkozásában, az intézményben a köznevelésről szóló 2011. évi CXC. törvényben (a továbbiakban: Nkt) előírtakat az alábbiakban határozza meg:

- Az óvoda kötelező felvételi körzete: Ivád község közigazgatási területe.

- Engedélyezett felvételi keretszám összesen:15 gyermek

- Az óvodai jelentkezés helye, módja: A szülő az óvodai beiratkozást az intézményben személyesen írásban közölheti az óvodavezetővel, mellékelnie kell a köznevelésről szóló 2011. évi CXC. törvényben, valamint annak végrehajtási rendeleteiben előírt dokumentumokat. Az óvodai beiratkozáskor be kell mutatni a gyermek nevére kiállított személyi azonosítót és lakcímet igazoló hatósági igazolványt, továbbá a szülő személyi azonosító és lakcímet igazoló hatósági igazolványát.

- Felvételi eljárás menete. A jelentkezés alapján a gyermek adatait az óvodavezető az óvodai felvételi előjegyzési naplóban veszi nyilvántartásba. Az óvoda vezetője az óvodai felvételi, átvételi kérelemnek helyt adó döntését írásban, a kérelem elutasítására vonatkozó döntését határozati formában közli a szülővel. Az óvodai nevelésben való részvételre kötelezett gyermek átvétele esetén az óvoda vezetője a döntésről értesíti az előző óvoda vezetőjét. Az óvodai felvétel tárgyában meghozott döntés közlésének határnapja 2015. május 27.

- Az első fokú döntés elleni jogorvoslat: Az Nkt. 37. § (2) bekezdése alapján az elsőfokú határozat ellen a szülő vagy gondviselő a közléstől, ennek hiányában a tudomásra jutástól számított 15 napon belül a döntés felülbírálata iránt eljárást indíthat. A kérelmet a határozatot hozó intézménynél kell benyújtani. Az Nkt. 37. § (3) bekezdése szerint, az eljárásban az intézmény fenntartója, Ivád Község Önkormányzata jár el és hoz másodfokú döntést.

- Az óvodai beiratás időpontja tagintézményenként:

2015. április 27-én (hétfő) 8.00-14.00 óráig

2015. április 28-án (kedd) 8.00-14.00 óráig

2015. április 29-én (szerda) 8.00-14.00 óráig

- Az óvoda napi, heti és éves nyitvatartási ideje: egész évben minden héten naponta (hétfőtől-péntekig) 7.00-17.00 óráig.

2. A képviselő- testület felkéri a jegyzőt, hogy a 2015/2016. nevelési évre szóló óvodai beíratási felhívást a [www.ivad.hu](http://www.ivad.hu) és a helyben szokásos módon tegye közzé.

**Határidő:** azonnal, illetve az óvodai beiratkozás időpontjának nyilvánosságra hozására a jogszabályban foglaltak szerint

**Felelős:** Valyon László polgármester, Dr. Varga Attila jegyző

**Valyon László** **FIDESZ-KDNP polgármester**

Kérte, hogy térjenek át a második napirendi pont megtárgyalására a Heves Megyei Regionális Hulladékgazdálkodási Társulási Megállapodás módosításának megtárgyalásra.

**2. napirendi pont:**

A Heves Megyei Regionális Hulladékgazdálkodási Társulási Megállapodás módosításának elfogadása

**Valyon László** **FIDESZ-KDNP polgármester**

Tájékoztatom a Tisztelt Képviselőtestületet, hogy a Heves megyei Hulladékgazdálkodási Társulás 2015. január 30-án megtartotta az önkormányzati választásokat követő alakuló ülését. Ezen az ülésen megválasztásra kerültek a bizottságok tagjai, illetve módosította a társulási megállapodását.

A Társulási megállapodás egységes szerkezetbe foglalva kiküldésre került.

Kérem a Tisztelt Képviselőtestületet, hogy a megállapodás elfogadását kézfelnyújtással szavazza meg.

A képviselők egyhangúlag, kézfelnyújtással minősített többséggel megszavazták a Heves Megyei Hulladékgazdálkodási Társulási Megállapodást

**Ivád Község Önkormányzat Képviselő-testületének 14/2015. (III.27.) határozata**

1. Ivád Község Önkormányzat Képviselőtestülete (a továbbiakban: Képviselőtestület), mint a Heves Megyei Regionális Hulladékgazdálkodási Társulás (székhelye: 3300 Eger, Dobó tér 2., továbbiakban: Társulás) tagönkormányzata, a Társulás a korábban hatályos társulási megállapodását az időközben bekövetkezett jogszabályváltozásra (a hulladékról szóló 2012. évi CLXXXV. törvény, valamint az államháztartásról szóló 2011. évi CXCV. törvény), illetve egyes tagönkormányzatok indítványára figyelemmel a jelen határozat 1.. számú mellékletében foglaltak szerint módosítja.

2. A Képviselőtestület utasítja a polgármestert, hogy e határozat kivonatának megküldésével a képviselőtestület döntéséről értesítse a Társulási Tanács Elnökét.

**Határidő:** 2015. április 30.

**Felelős:** Valyon László polgármester

**Valyon László** **FIDESZ-KDNP polgármester**

Kérte, hogy térjenek át a harmadik napirendi pont megtárgyalására.

**3. naprendi pont: Kérdések, interpellációk**

**Valyon László** **FIDESZ-KDNP polgármester**

Bejelentette, hogy az Önkormányzat rendkívüli támogatási igényt a régi nevén ÖNHIKI-t szeretne benyújtani.

Megkérte Dr. Varga Attila jegyzőt, hogy tájékoztassa a képviselő testületet a támogatási igény benyújtásának feltételeiről.

**Dr. Varga Attila jegyző**

Mint tudjuk az Önkormányzat költségvetése elég szűkös a 2015. évben. Megvizsgáltuk a feltételeket és az Önkormányzat kiadásainak fedezése érdekében szükségesnek látom az rendkívüli támogatás megigénylését. Kalkuláltunk a 2015-éves kiadásokkal a várható rezsi számlák és költségek fedezéséhez mindenképpen plusz források után kell nézni, a támogatási igény benyújtásához a képviselő testületnek is hozzá kell járulnia.

**Valyon László** **FIDESZ-KDNP polgármester**

Fontosnak tartom a pályázat benyújtását, több szempontból is.

Mint tudjuk, nagyon kevés pénzt kapunk. Nálunk a két üzem is megnöveli a rezsi kiadásokat, ezekre fedezetet egyáltalán nem biztosít az állam.

A dolgozókat is hagyományos közfoglalkoztatatásban támogatta csak a munkaügyi központ.

Kérném a képviselőket, hogy szavazzák meg, hogy a rendkívüli támogatás benyújtásra kerüljön.

A képviselők egyhangúlag, kézfelnyújtással minősített többséggel megszavazták, hogy támogatási igényt nyújt be a helyi önkormányzatok rendkívüli költségvetési támogatására.

**Ivád Község Önkormányzat Képviselő-testületének 15/2015. (III.27.) határozata**

A helyi önkormányzatok rendkívüli támogatására vonatkozó igény benyújtásáról

1. Ivád Község Önkormányzat Képviselő-testülete (a továbbiakban: Képviselő-testület) a Magyarország 2015. évi központi költségvetéséről szóló 2014. évi C. törvény 3. számú melléklet III. 4. pontja alapján támogatási igényt nyújt be a helyi önkormányzatok rendkívüli költségvetési támogatására.

2. A Képviselő-testület felhatalmazza a polgármestert és a jegyzőt a támogatási igény benyújtására.

**Határidő:** azonnal

**Felelős:** polgármester, jegyző

**Valyon László** **FIDESZ-KDNP polgármester**

Beszéltük a képviselőkkel, hogy a falunapot idén is szeretnénk megtartani.

Lehetőleg augusztus hónapban, a pontos időpontot beszéljük meg. Meg kell majd nézni, hogy erre a célra honnan tudunk pénzt biztosítani. Megpróbálunk támogatókat is keresni és azon leszünk, hogy minél több helyi és környékbeli fellépőt megkeressünk. Majd a képviselő társaimmal tartunk egy értekezletet várom az ötleteket.

**Dr. Varga Attila jegyző**

Azt tudom, hogy Váraszón augusztus 1-jén lesz a falunap, Kisfüzesen pedig augusztus 15-én.

A nagy sátort, ha el akarják kérni, akkor már csak augusztus 8-án szabad én úgy tudom, de utána kell nézni.

**Valyon László** **FIDESZ-KDNP polgármester**

Én úgy gondolom, akkor az augusztus 8.-ai szombati nap megfelelő lesz. Ezzel kapcsolatban, majd összeülünk egy délután a képviselőkkel és megbeszéljük a feladatokat.

Van-e még valakinek kérdése, vagy hozzászólása.

Mivel nem volt, így szociális ügyekben elrendelte a zár ülés megtartását.

**K.m.f.**

**Valyon László Dr. Varga Attila**

**FIDESZ-KDNP jegyző**

**polgármester**